মাঝের কটা মাস গুমোটে ভাব ধরে রাখলেও শেষে হার মানলো বিনতা। তখন শুরু হল ছেলেকে বৌ নিয়ে আসার জন্য বারবার অনুরোধ। মা-ছেলের এই সব ভ্যানতারায় পরেশবাবু মাথা ঘামান না। একদিন মর্নিং ওয়াক সেরে সবে ফিরেছেন, বিনতা গদগদ হয়ে একখানা ফটো হাতে চা নিয়ে এলো। চেয়ে দেখলেন খানিক হাফ প্যাণ্ট, লাল স্যাণ্ডো গেঞ্জী, খাকি টুপি, পায়ে সাদা কেড্স্ আর চোখে কালো চশমা পরা কে একজন ছেলের গলা জড়িয়ে ধরে, আর তাঁদের ছেলে নবকার্তিকের মতো দাঁত ক্যালাচ্ছে। ভয়ে বুক কেঁপে উঠেছিল ক্ষণিকের জন্য। মনে পড়েগিয়েছিল বন্ধু ফণিবাবুর অভিজ্ঞতা। ওফ্ ! ঈশ্বর! কাঁপা গলায় স্ত্রীকে শুধিয়েছিলেন,‘কে এই ছেলেটি ?’